**Sjarhei Alehavitš Kastsitsyn** (valkoven. Сяргей Алегавіч Касьціцын, ven. Сергей Олегович Костицын, *Sergei Olegovitš Kostitsyn*, s. 20. maaliskuuta 1987 Novopolotsk, Valko-Venäjän SNT, Neuvostoliitto) on valkovenäläinen jääkiekkoilija, jonka pelipaikka on hyökkääjä. Kastsitsyn pelasi kaudella 2018–2019 veljensä Andrei Kastsitsynin kanssa Dinamo Minskin joukkueessa KHL-liigassa.

Ura
---

### Seurajoukkueissa

Kastsitsyn on veljensä tapaan kotikaupunkinsa joukkueen Polomir Novopolotskin kasvatti. Hän pelasi kaudella 2002–2003 yhdeksän ottelua kasvattajaseuransa riveissä. Kastsitsyn pelasi Valko-Venäjällä kauteen 2004–2005 saakka. Hän edusti pääasiassa HK Gomelia, joka pelasi sekä Valko-Venäjän pääsarjassa että Itä-Euroopan liigassa. Sjarhein veljen Andrei Kastsitsynin vuonna 2003 ensimmäisellä kierroksella varannut Montreal Canadiens varasi Sjarhei Kastsitsynin vuonna 2005.

Vuodet 2005–2007 Kastsitsyn pelasi OHL-joukkue London Knightsissa. Toisella OHL-kaudellaan hän oli joukkueensa toiseksi paras pistemies 131 pisteellään. Hän pelasi samassa ketjussa vuoden 2007 ykkösvarauksen, Patrick Kanen kanssa ja teki 131 pistettä. Kastsitsyn voitti myös OHL:n syöttöpörssin 91 syötöllään ja oli lopulta OHL:n kolmanneksi paras pistemies. Kauden jälkeen hän teki Montrealin kanssa kolmen vuoden sopimuksen.

Kastsitsyn aloitti ammattilaisuransa Montrealin farmijoukkueessa Hamilton Bulldogsissa kaudella 2007–2008. Montreal nosti hänet NHL-joukkueeseen 12. joulukuuta, jolloin Kastsitsyn oli tehnyt 22 pistettä Hamiltonissa ja johti joukkueensa sisäistä pistepörssiä. Hän debytoi NHL:ssä 13. joulukuuta 2007 Philadelphia Flyersia vastaan ja pääsi heti pelaamaan ykkösketjussa Saku Koivun ja Christopher Higginsin kanssa. Kastsitsyn pelasi lopulta 52 ottelua NHL:ssä ja kaudella 2008–2009 toiset 52, kunnes lähetettiin takaisin Hamiltoniin.

Kauden 2009–2010 harjoitusleirille Kastsitsyn tuli huonossa kunnossa loukkaantumisen jäljiltä ja lisäksi hän ajautui vaikeuksiin valmentaja Jacques Martinin kanssa, kun hän myöhästyi ennen harjoitusottelua joukkueen bussista eikä seurannut harjoituksissa valmentajan ohjeita. Montreal lähetti Kastsitsynin ennen kauden alkua AHL:ään, mutta Kastitsyn kieltäytyi ilmoittautumasta Hamiltoniin, minkä seurauksena Montreal hyllytti hänet. Hän vaati siirtoa toiseen joukkueeseen, mutta viikon pelaamattomuuden jälkeen hän liittyi Hamiltonin joukkueeseen. Kastsitsyn ehti pelata Hamiltonissa viisi ottelua, kunnes hän jälleen jätti joukkueen hetkeksi. Kastsitsyn nostettiin takaisin Montrealiin marraskuussa, mutta ei oikein ollut missään vaiheessa parhaimmillaan. Lopulta hän pelasi 47 ottelua Montrealissa ja viisi pudotuspeleissä.

Kesällä 2010 Montreal kauppasi Kastsitsynin Nashville Predatorsiin, josta Montreal sai Dan Ellisin ja Dustin Boydin.

Kaudella 2012–2013 Kastsitsynin pelasi osan kaudesta KHL:ssä Avangard Omskissa ja jatkoi seurassa myös seuraavan kauden. Kaudeksi 2014–2015 hän siirtyi Ak Bars Kazaniin.

### Maajoukkueessa

Kastsitsyn edusti Valko-Venäjää kolme kertaa 18-vuotiaiden MM-tasolla. Vuosina 2003 ja 2004 Valko-Venäjä pelasi korkeimmalla tasolla, mutta vuonna 2004 joukkue tippui 18-vuotiaiden 1. divisioonaan. Kastsitsyn oli pelaamassa 18-vuotiaiden maajoukkueen mukana myös vuonna 2005 ja auttoi maataan nousemaan takaisin maailmanmestaruustasolle. Nuorten maajoukkuetta Kastsitsyn edusti neljässä arvoturnauksessa. Vuonna 2004 Valko-Venäjä voitti nuorten 1. divisioonan ja seuraavana vuonna maa pelasikin MM-tasolla, mutta tippui takaisin 1. divisioonaan vuodeksi 2006. Kastitsyn oli vuonna 2006 nuorten 1. divisioonan B-lohkon paras pistemies, maalintekijä, syöttäjä ja sai myös eniten jäähyminuutteja. Valko-Venäjä nousi jälleen takaisin huipulle, ja Kastsitsyn pelasi viimeiset nuorten kisansa vuonna 2007.

Kastsitsyn pelasi miesten MM-kisoissa ensimmäisen kerran Valko-Venäjän maajoukkueessa vuonna 2008. Seuraavan kerran hän edusti Valko-Venäjää talviolympialaisissa 2010.

Lähteet
-------

* Sjarhei Kastsitsyn Jatkoaika.comissa
* Sjarhei Kastsitsyn The Internet Hockey Datebasessa

### Viitteet

1. ↑  Sergei Kastitsyn *Legends of Hockey*. Hockey Hall of Fame. Viitattu 2.7.2010. (englanniksi)
2. ↑  Price is Right for Canadiens *OurSports Central*.  31.7.2005. Viitattu 2.7.2010. (englanniksi)
3. ↑  Canadiens sign CHL's top assist man *CBC Sports*.  26.5.2007. CBC. Viitattu 2.7.2010. (englanniksi)
4. ↑  Sergei Kostitsyn Recalled By Montreal; Cory Urquhart And Jimmy Bonneau Re-Assigned To Hamilton *OurSports Central*.  12.12.2007. Viitattu 2.7.2010. (englanniksi)
5. ↑  Kostitsyn makes way for Stewart *sportsnet.ca*.  17.2.2009. Rogers Sportsnet.  Arkistoitu 5.6.2009. Viitattu 2.7.2010. (englanniksi)
6. ↑  Habs suspend Sergei Kostitsyn, again *CBC Sports*.  21.10.2009. CBC. Viitattu 2.7.2010. (englanniksi)
7. ↑  Canadiens deal Sergei Kostitsyn to Predators *Google News*.  30.6.2009. Google. Viitattu 2.7.2010. (englanniksi)
8. ↑  Rinteen kakkosvahti kaupattiin Montrealiin *Yle Urheilu*.  30.6.2010. Helsinki:  Yleisradio. Viitattu 2.7.2010.
9. 1 2  Sergei Kostitsyn *EliteProspects.com*. Viitattu 2.7.2010. (englanniksi)